google/wiki40b huggingface dataset:
Μυκηναϊκός Στρατός

Με τον όρο Μυκηναϊκός Στρατός εννοούμε τον στρατό της αρχαίας πόλης των Μυκηνών, η οποία άνθησε την περίοδο 1600 με 1100 π.Χ. Ο στρατός των Μυκηνών έφθασε στο απόγειο της δόξας του κατά τη διάρκεια του δεκαετούς Τρωικού πολέμου (1194-1184 π.Χ), ωστόσο διαλύθηκε το 1104 π.Χ κατά τη διάρκεια της καθόδου των Δωριέων.

Ιεραρχία

Κύρια πηγή για την ιεραρχία στον μυκηναϊκό στρατό είναι οι πινακίδες σε Γραμμική Β. Σύμφωνα μ' αυτές, ανώτατος διοικητής στον στρατό των Μυκηνών ήταν ο άναξ (wa-na-ka) και ακολουθούσε ο πολέμαρχος, ο οποίος έφερε τον τίτλο του λαγέτη (ra-wa-ke-ta). Οι αξιωματικοί των μονάδων έφεραν τον τίτλο του μοιρόπα (mo-ro-qa) και άνηκαν στην κοινωνική τάξη των γαιοκτημόνων. Η κοινωνική θέση του κάθε στρατιώτη είχε μεγάλη σημασία, καθώς οι αρματομάχοι ήταν μέλη των ανώτερων κοινωνικών τάξεων, ενώ οι πεζοί ήταν μέλη φτωχών οικογενειών. Ο στρατός των Μυκηναίων ήταν χωρισμένος σε σταθμούς - ο κάθε σταθμός αποτελείτο από το 200 άτομα.

Οπλισμός

Σύμφωνα με τον Δρ. Νικόλα Σολ. Δεπάστα, ο επιθετικός οπλισμός των Μυκηναίων περιλάμβανε δόρατα, τόξα, βέλη, επιμήκη ξίφη και εγχειρίδια. Επίσης, οι πεζοί προστάτευαν το σώμα τους με κράνη, θώρακες και ασπίδες. Οι αρματομάχοι φορούσαν πανοπλία μεγάλου βάρους που τους καθιστούσε δυσκινήτους. Οι ανώτεροι αρματομάχοι έφεραν τον τίτλο επέται (e-qe-ta) και ήταν ακόλουθοι του άνακτος, ο οποίος τους προμήθευε με όλα τα απαραίτητα υλικά για την υπηρεσία τους.
Φαίδρα

Ο μύθος

Κατά την Ελληνική Μυθολογία, η Φαίδρα κυριεύθηκε από σφοδρό έρωτα για τον ξακουστό για την ομορφιά, γιο του Θησέα (εκ της Ιππολύτης), τον Ιππόλυτο, στη προσπάθειά της να τον σαγηνεύσει, εκείνος την απέκρουσε. Σε άλλη συνάντηση η Φαίδρα δεν δίστασε να πέσει στα πόδια του και να τον παρακαλεί με δάκρυα ν΄ανταποκριθεί στον παράφορο έρωτά της. Ο Ιππόλυτος την απέπεμψε σκαιότατα και η Φαίδρα μέσα στην οργή της έσκισε τα ενδύματά της και τρέχοντας παρουσιάσθηκε ημίγυμνη στον Θησέα, διαβάλλοντας τον Ιππόλυτο ότι προσπάθησε να τη βιάσει. Ο Θησέας έδιωξε από τη χώρα τον Ιππόλυτο, ο οποίος φεύγοντας σκοτώθηκε καθώς τ΄ άλογα του άρματός του αφήνιασαν στη αιφνίδια θέα ενός τέρατος που είχε εκβρασθεί από τη θάλασσα. Όταν η Φαίδρα έμαθε για τον θάνατο του Ιππόλυτου, αισθανόμενη ντροπή και ενοχές, αυτοκτόνησε δι΄ απαγχονισμού.
Τον μύθο αυτό χρησιμοποίησε ο Ευριπίδης στη τραγωδία του «Ιππόλυτος», καθώς επίσης και πολλοί άλλοι αρχαίοι ποιητές και καλλιτέχνες.
Όθων της Έσσης-Κάσσελ

Βιογραφία

Ήταν ο πρωτότοκος γιος του Μαυρικίου λαντγκράβου της Έσσης-Κάσσελ και της Αγνής, κόρης του Ιωάννη-Γεωργίου κόμη του Ζολμς-Λάουμπαχ.
Εκπαιδεύθηκε από τον πατέρα του μαζί με τα αδέλφια του. Το 1606, στα 12 έτη του, έγινε διοικητής του αββαείου του Χέρσφελτ και ο ηγούμενος τον προόριζε για βοηθό και διάδοχό του. Ο Όθων τελείωσε τις σπουδές του στο Πανεπιστήμιο του Μάρμπουργκ και έκανε τη Μεγάλη Περιοδεία, επισκεπτόμενος το Λονδίνο και το Παρίσι. Όταν επέστρεψε, ο πατέρας του τού ανέθεσε ένα μέρος της διακυβέρνησης. 
Από το 1617 υπέφερε από γερμανική ιλαρά και είχε πυρετό. Από την κλίνη του προσπάθησε να σκοτώσει ένα σκυλί που τον ενοχλούσε, αλλά το βλήμα σκότωσε εκείνον. Τάφηκε στο Λουθηρανικό ναό της Αγ. Μαρίας στο Μάρμπουργκ.
Δημήτριος Βακάλης

Βιογραφία

Γεννήθηκε το 1900 στα Κούλα της Μικράς Ασίας, έξω από τη Σμύρνη. Ήρθε στην Κατερίνη κατά το 1925 μαζί με άλλους πρόσφυγες και  αργότερα άσκησε το επάγγελμα του παντοπώλη.
Την περίοδο της Κατοχής ήταν παρών στην εκτέλεση του Δημάρχου Ξανθόπουλου, με τον οποίο ήταν στενός φίλος. Ο Βακάλης κατάφερε να ξεφύγει και να σωθεί. 
Ασχολήθηκε ενεργά με την Τοπική Αυτοδιοίκηση, αν και με λίγες γραμματικές γνώσεις.Επί δημαρχίας του κατασκευάστηκε το συντριβάνι στο Δημοτικό Πάρκο και έγιναν διάφορα έργα στην πόλη.
Στις εκλογές του 1956 ήταν υποψήφιος με την ΕΡΕ και ο συνδυασμός συγκέντρωσε 17.845 ψήφους συνολικά. Έτσι ο Βακάλογλου εξελέγη βουλευτής. Λίγο μετά τον τερματισμό της θητείας του,  συνταξιοδοτήθηκε.
Απεβίωσε στην Κατερίνη, τον Ιούνιο του 1989. Ήταν παντρεμένος και απέκτησε 1 γιο και 2 εγγόνια.
Το όνομα του Βακάλη έχει δοθεί σε κεντρικό δρόμο της Κατερίνης.
Αιώρα

Η Αιώρα ή Εώρα ήταν γιορτή στην αρχαία Αθήνα. Συνοδεύονταν από θυσίες και δείπνο, γι´αυτό και μερικές φορές ονομάζεται Εύδειπνος. Ο Πολυδεύκης μνημονεύει ένα άσμα, ποίημα του Θεόδωρου του Κολοφώνιου, που ψάλλονταν στη γιορτή αυτή.

Προέλευση του θεσμού

Η γιορτή κατά μία εκδοχή συνδέεται με τους μύθους του Ικάριου και της Ηριγόνης. Θεσπίστηκε με χρησμό του μαντείου προς εξιλέωση των δύο αυτών μυθικών προσώπων. Σύμφωνα με το «μέγα ετυμολογικό» η γιορτή αυτή θεσπίστηκε προς τιμή της Ηριγόνης, θυγατέρας του Αίγισθου και της Κλυταιμνήστρας. Ο Ησύχιος πάλι αναφέρει, ότι η γιορτή γινόταν σε ανάμνηση του τυράννου Τημαλέοντα, χωρίς όμως να αναφέρει τον λόγο.
Α΄ κατηγορία ποδοσφαίρου ανδρών Κύπρου 1989-90

Σύστημα διεξαγωγής

Στο πρωτάθλημα της Α΄ κατηγορίας 1989-90 συμμετείχαν 14 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Οι δύο τελευταίες ομάδες υποβιβάστηκαν στο πρωτάθλημα Β΄ κατηγορίας 1990-91.
Η πρωταθλήτρια ομάδα εξασφάλιζε τη συμμετοχή της στο Κύπελλο Πρωταθλητριών Ομάδων Ευρώπης 1990-91. Επιπλέον, η ομάδα που τερμάτισε στη δεύτερη θέση εξασφάλιζε τη συμμετοχή της στο Κύπελλο ΟΥΕΦΑ 1990-1991.

Σύστημα βαθμολόγησης

Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 1988-89, στο πρωτάθλημα της περιόδου 1989-90 συμμετείχαν οι δύο πρώτες ομάδες του πρωταθλήματος Β΄ κατηγορίας 1988-89 Ευαγόρας Πάφου και Αλκή Λάρνακας. Στο πρωτάθλημα δεν συμμετείχαν η ΕΠΑ, ο Κεραυνός Στροβόλου και η Ομόνοια Αραδίππου που είχαν υποβιβαστεί στη Β΄ κατηγορία 1989-90.
Χριστίνα Παππά

Βιογραφία

Γεννήθηκε και μεγάλωσε στο Βόλο αλλά μετακόμισε στην Αθήνα για να ακολουθήσει την καριέρα της ηθοποιού. Σπούδασε στη Δραματική Σχολή της Ευγενίας Χατζίκου και παρακολούθησε μαθήματα υποκριτικής στη Νέα Υόρκη με την Linda Cressel.
Έχει συμμετάσχει σε πολλές επιτυχημένες σειρές στην Ελλάδα και στην Ιταλία, όπου έζησε για μερικά χρόνια. Είναι μέλος της διεθνούς φήμης Ιταλικής θεατρικής ομάδας "Zelig".

Ελλάδα

Στην Ελλάδα συμμετείχε σε πολλές θεατρικές παραστάσεις όπως "Μια Κυριακή στη Νέα Υόρκη", "Ο πρωτάρης και η πρωτέζα", "Ο κουρέας της Ρηγίλης", "Ο κύριος της κυρίας υπουργού", "Μαίρη Μαίρη", "'Οτι πείτε υπουργέ μου" κ.α. Ακόμα, εμφανίστηκε σε πολλές τηλεοπτικές σειρές όπως "Η αγάπη της γάτας", "Άφρικα", "Λάμψη", ¨Καλημέρα ζωή", Τμήμα ηθών", "Οι δρόμοι της πόλης", "Ανατομία ενός εγκλήματος", "Ζωή πατίνι", Μπαμ μπαμπάς και μπέμπα". Παρουσίαζε τις καθημερινές εκπομπές "Καυτές παραλίες" στον ΑΝΤ1 και "Μετά μεσημέρι" στην ΕΡΤ3.
Το 2011 συμμετείχε στην εκπομπή The real housewifes of Athens. Επίσης συμμετείχε στο τηλεπαιχνίδι Dancing on ice από το οποίο αναγκάστηκε να αποχωρήσει λόγω σοβαρού τραυματισμού στον κόκκυγα.

Ιταλία

Στην Ιταλία συμμετειχε στις τηλεοπτικές σειρές "Incantesimo" (ΡΑΙ2), "Tisana Boom Boom" (ΡΑΙ2), και "Sotto Casa" (RAI1).

Προσωπική ζωή

Έχει έναν γιο τον Δημήτρη, τον οποίο απέκτησε σε ηλικία 16 ετών.
Μέτωπο Καλίνιν

Το Μέτωπο Καλίνιν ήταν μέτωπο του Σοβιετικού Στρατού κατά την διάρκεια του Β' Παγκοσμίου Πολέμου. 
Το Μέτωπο Καλίνιν σχηματίστηκε επίσημα με διαταγή της Στάβκα στις 17 Οκτωβρίου 1941 και περιείχε 3 στρατιές, την 22η, την 29η και την 30η. Τον Μάιο του 1942 οι αεροπορικές δυνάμεις του Μετώπου Καλίνιν αναδιοργανώθηκαν ως 3η Αεροπορική Στρατιά, αποτελούμενες από 3 μοίρες μαχητικών, 2 μοίρες επιθετικών κατά εδάφους, και μία μοίρα βομβαρδιστικών. Η στρατιωτική σύνθεση ωστόσο του Σοβιετικού Στρατού για την 1η Ιουνίου 1942 δείχνει ότι η τρίτη στρατιά αποτελούνταν από την 209η και 210η Μεραρχίες Μαχητικών Αεροπορίας Στρατού, την 211η και 212η Μικτές Μεραρχίες Αεροπορίας Στρατού, την 684η και 695η Τάγματα Ελαφρών Βομβαρδστικών Αεροπορίας Στρατού, τα 195ο, 708ο, 881ο, 882ο, 883ο, 884ο, 885ο και 887ο Μικτά Τάγματα Αεροπορίας Στρατού και το 3ο Αναγνωριστικό Σμήνος Αεροπορίας Στρατού.
Τον Νοέμβριο του 1942 μαζί με το Δυτικό Μέτωπο, το Μέτωπο Καλίνιν εξαπέλυσε την Επιχείρηση Άρης εναντίον των γερμανικών αμυντικών θέσεων στην προεξοχή Ρζεφ/Βγιάζμα. Η 3η Στρατιά Εφόδου, που ανήκε πλέον στο μέτωπο Καλίνιν, ξεκίνησε την επιχείρηση στις 24 Νοεμβρίου επιτιθέμενη στην Τρίτη Στρατιά Πάντσερ στο Βελίκιγιε Λούκι, και την επόμενη μέρα τα μέτωπα Καλίνιν και Δυτικό επιτέθηκαν σε ολόκληρη την περίμετρο της προεξοχής στο Ρζεφ. Στην επίθεση ενεπλάκησαν οι 41η, η 22η, η 39η, η 31η, η 20η και 29η στρατιά και από τα δύο μέτωπα. Αργότερα το μέτωπο ενεπλάκη στην Μάχη του Βελίκιγιε Λούκι τον Ιανουάριο-Μάρτιο 1943. Η 3η Αεροπορική Στρατιά υποστήριξε και τις δύο επιχειρήσεις αλλά αργότερα εμφανίζεται να έχει μεταφερθεί στο Νοτιοδυτικό Μέτωπο για λίγο ώστε να καλύψει το προγεφύρωμα στο Ντεμιγιάνσκ.
Κατά την διάρκεια της επιχείρησης στο Νέβελ και Γκόροντοκ, στις 6 Οκτωβρίου - 31 Δεκεμβρίου, το μέτωπο, που στο μεταξύ άλλαξε όνομα, αποτελούνταν από τις 3η και 4η Στρατιά Εφόδου, τις 11η Στρατιά Φρουρών και 43η Στρατιά και την 3η Αεροπορική Στρατιά. Η Αρχική του δύναμη ήταν 198.000 άνδρες, ενώ οι απώλειές του ήταν 43.551 νεκροί και αγνοούμενοι και 125.351 τραυματίες και άρρωστοι. 
Μετονομάστηκε 1ο Βαλτικό Μέτωπο κατά τον Οκτώβριο-Δεκέμβριο 1943.
2570 Πορφυρώ

Φυσικά χαρακτηριστικά

Η μέση διάμετρος της Πορφυρούς εκτιμάται σε 27,99 χιλιόμετρα. O φασματικός τύπος της είναι άγνωστος, ενώ το γεωμετρικό άλβεδό της είναι 0,0297, δηλαδή η επιφάνειά του είναι τόσο σκούρα όσο και ένα κομμάτι κάρβουνο.
Στόλεν

Διαδικασία παρασκευής

Το στόλεν παρασκευάζεται με αλεύρι, μαγιά, ζάχαρη, αυγά, βούτυρο και γάλα. Τα υλικά αναμειγνύονται σε μπώλ μέχρι να σχηματιστεί η ζύμη. Στη συνέχεια το μπώλ σκεπάζεται με πετσέτα και αφήνεται σε ζεστό μέρος μέχρι να φουσκώσει και να διπλασιαστεί σε μέγεθος. Στη ζύμη μπορούν να προστεθούν φρούτα, αποξηραμένα ή ζαχαρωμένα, ξύσμα πορτοκαλιού, σταφίδες, ξηροί καρποί, κάρδαμο, κανέλα, ρούμι, λικέρ ή κονιάκ και αμυγδαλόπαστα. Μετά πλάθεται ο κορμός του στόλεν και ψήνεται για 25 λεπτά μέχρι να χρυσίσει. Τελικά πασπαλίζεται με ζάχαρη άχνη.

Ιστορία

Όταν πρωτοεμφανίστηκε το στόλεν ήταν απλά ένα νηστίσιμο Χριστόψωμο που παρασκευαζόταν από αλεύρι, μαγιά, λάδι και νερό, για την περίοδο της νηστείας (4 Κυριακές πριν τα Χριστούγεννα) που αποτελεί ιερή περίοδο για την χριστιανική εκκλησία καθώς περιλαμβάνει τις ημέρες της προετοιμασίας για τον εορτασμό της Γέννησης του Χριστού. 

Σύμφωνα με το δόγμα της καθολικής εκκλησίας απαγορευόταν η χρήση βούτυρου και καρυκευμάτων στο στόλεν. Η γραφειοκρατία και οι αυστηροί νόμοι του Βατικανού περιόριζαν πολύ τους Σάξονες αρτοποιούς της εποχής, οι οποίοι θα προτιμούσαν να χρησιμοποιήσουν βούτυρο εφόσον το λάδι ήταν ακριβό και δυσεύρετο. Περί το 1450 ο πρίγκιπας-εκλέκτορας Ερνέστος της Σαξονίας και ο αδελφός του, δούκας Αλβέρτος Γ΄, ζήτησαν με μια επιστολή από τον Πάπα Νικόλαο Ε΄ να επιτρέψει τη χρήση βουτύρου αντί για λάδι για το ψήσιμο. Το αίτημα δεν έγινε τότε δεκτό, αλλά το 1491 ο Πάπας Ιννοκέντιος Η΄ έδωσε τελικά την έγκρισή του για το βούτυρο με την προϋπόθεση, να καταβάλλεται στην εκκλησία ένα είδος φόρου σε χρυσό κάθε χρόνο. Στη διάρκεια των επόμενων χρόνων το Χριστόψωμο εμπλουτίστηκε με ξηρούς καρπούς και φρούτα ξερά και ανακηρύχτηκε γλυκό των Χριστουγέννων.
 
Στην αγορά της Δρέσδης από το 16ο αιώνα, οι αρτοποιοί συνήθιζαν να προσφέρουν για την περίοδο των εορτών ένα ή δύο στόλεν στον ηγεμόνα τους που ζύγιζαν περίπου 16 κιλά έκαστο. Η παράδοση αυτή σταμάτησε μόνο το 1918 με την πτώση της μοναρχίας.  
Το 1730, επί Αυγούστου Β΄ του Δυνατού,  εκλέκτορα της Σαξονίας και βασιλιά της Πολωνίας, το συγκεκριμένο έθιμο ξεπέρασε όλα τα προηγούμενα. Κατόπιν διαταγής του και με την ευκαιρία μιας γιορτής που θρυλείται ότι δόθηκε για περισσότερους από 24000 επισκέπτες, διέταξε την συντεχνία των αρτοποιών να ψήσουν ένα γιγαντιαίο στόλεν βάρους 1,8 τόνων. Το μεγαλοπρεπές γλυκό ψήθηκε σε ειδικό υπερμεγέθη φούρνο που κατασκεύασε ο αρχιτέκτονας της αυλής Ματέους Ντάνιελ Πέπελμαν. Τελικά, το ψημένο στόλεν ζύγιζε 3-4 τόνους και μία παρέλαση το μετέφερε με άλογα μέσω των δρόμων της Δρέσδης στην Αυλή του Βασιλιά. Το στόλεν κόπηκε με γιγάντιο μαχαίρι που είχε μήκος 1,60 μέτρα και ζύγιζε 12 κιλά, και μοιράστηκε σε όλους τους επισκέπτες. 
Το μεγαλύτερο στόλεν παγκόσμια ψήθηκε το 2010 από τα Lidl στο σιδηροδρομικό σταθμό του Χάαρλεμ, Ολλανδία. Είχε μήκος 72,1 μέτρα και καταγράφηκε στα αρχεία των ρεκόρ του Βιβλίου Γκίνες.
Ομοσπονδία Καλαθοσφαίρισης Βόρειας Ιρλανδίας

Ιστορία

Ο οργανισμός στο παρελθόν ονομαζόταν «Ομοσπονδία Καλαθοσφαίρισης Όλστερ» (Ulster Basketball Association, UBA).

Λογότυπο

Το λογότυπο του οργανισμού έχει εξελιχθεί με το πέρασμα του χρόνου.
Carcharhinus limbatus

Ζωική περιγραφή

Είναι κοινοί στα παράκτια τροπικά και υποτροπικά νερά σε όλο τον κόσμο, συμπεριλαμβανομένων των υφάλμυρων οικοτόπων. Γενετικές αναλύσεις έδειξαν σημαντικές διαφορές σε αυτό το είδος, με τους πληθυσμούς στον Ατλαντικό ωκεανό να είναι απομονωμένες και διακριτούς από εκείνες στον υπόλοιπο κόσμο. Ο μαυροπτέρυγος καρχαρίας έχει ένα συμπαγές, ατρακτοειδές σώμα με μυτερό ρύγχος, μεγάλα βράγχια και δεν διαθέτει κορυφογραμμή μεταξύ των ραχιαίων πτερυγίων. Τα περισσότερα άτομα έχουν μαύρες άκρες ή άκρα στα θωρακικά, ραχιαία, πυελικά και ουραία πτερύγια. Φτάνει συνήθως σε μήκος το ενάμιση μέτρο.
Ταχείς, ενεργητικοί κυνηγοί ψαριών, οι μαυροπέρυγοι καρχαρίες είναι γνωστό ότι εκτελούν άλματα έξω από το νερό, ενώ επιτίθεται σε κοπάδια μικρών ψαριών. Η συμπεριφορά τους έχει περιγραφεί ως «δειλή» σε σύγκριση με άλλους μεγάλους καρχαρινίδες. Τόσο οι νεαροί όσο και οι ενηλίκοι σχηματίζουν ομάδες διαφόρων μεγεθών. Όπως και άλλα μέλη της οικογένειάς του, ο μαυροπτέρυογς καρχαρίας είναι ζωοτόκος. Τα θηλυκά γεννούν ένα έως δέκα νεογνά κάθε χρόνο. Οι νέοι μαυροπτέρυγοι καρχαρίες περνούν τους πρώτους μήνες της ζωής τους σε ρηχούς «βρεφονηπιακούς σταθμούς», και τα ενήλικα θηλυκά θα επιστρέψουν στο μέρος όπου γεννήθηκαν για να γεννήσουν. Σε περίπτωση που δεν υπάρχουν αρσενικά, τα θηλυκά μπορούν να αναπαραχθούν ασεξουαλικώς.
Κανονικά επιφυλακτικοί με τους ανθρώπους, οι μαυροπτέρυγοι καρχαρίες μπορούν να γίνουν επιθετικοί με την παρουσία τροφής και είναι υπεύθυνοι για μια σειρά επιθέσεων σε ανθρώπους. Το είδος αυτό έχει σημασία για τις εμπορικές και ερασιτεχνικές αλιευτικές δραστηριοτήτες σε πολλά μέρη, με το κρέας του, το δέρμα, τα πτερύγια, και λάδι από το συκώτι του να χρησιμοποιούνται. Έχει αξιολογηθεί ως σχεδόν απειλούμενο από τη Διεθνή Ένωση για τη Διατήρηση της Φύσης (IUCN), βάσει του χαμηλού ρυθμού αναπαραγωγής τους και της υψηλής αξίας του για τους αλιείς.
Συμμετοχή της Ελλάδας στους Θερινούς Παραολυμπιακούς Αγώνες 2016

Η Ελλάδα στους Θερινούς Παραολυμπιακούς Αγώνες του 2016 που πραγματοποιούνται στο Ρίο ντε Τζανέιρο, εκπροσωπείται από την Ελληνική Παραολυμπιακή Επιτροπή (ΕΠΕ). Συνολικά, θα λάβουν μέρος 54 αθλητές σε 11 αθλήματα.
Αίμος (μυθολογία)

Ο μύθος

Γυναίκα του ήταν η αδελφή του Ροδόπη. Το ζευγάρι είχε την αλαζονεία να συγκρίνει τους εαυτούς τους με τον Δία και την Ήρα. Έτσι, οι θεοί τους τιμώρησαν μεταμορφώνοντάς τους σε βουνά τα οποία φέρουν τα ονόματά τους. Στα ελληνικά, η χερσόνηστος των Βαλκανίων είναι γνωστή και ως Χερσόνησος του Αίμου.
Κατά τον Ηρόδοτο, στην οροσειρά του Αίμου υπήρχε βωμός του Διονύσου. Αναφορές στον Αίμο υπάρχουν ακόμα σε λογοτεχνικά έργα των Τζον Μίλτον και Αλεξάντερ Πόουπ.

Άλλες χρήσεις

Με το όνομα Οροσειρά του Αίμου είναι επίσης γνωστό ένα ύψωμα στην Ιώ, δορυφόρο του Δία με ύψος 10.000 μ.
Μεδεών Βοιωτίας

Ο Μεδεών ήταν αρχαία Βοιωτική πόλη, χτισμένη στα νότια της λίμνης Κωπαΐδας κοντά στην πόλη Ογχηστό. Αναφέρεται από τον Όμηρο ως μία από τις Βοιωτικές πόλεις που συμμετείχαν στην Τρωική εκστρατεία. Δεν διασώζονται σήμερα ερείπια της πόλης.
Ντακ-κότσι

Το Ντακ-κότσι (닭꼬치, "καλαμάκι κοτόπουλου") είναι δημοφιλές νοτιοκορεάτικο φαγητό δρόμου που αποτελείται από μικρά κομμάτια κοτόπουλου και πιπεριάς ψημένης σε καλαμάκι.
Το Ντακ (κοτόπουλο) είναι το πιο δημοφιλές είδος κότσι (τροφή σε καλαμάκι). Άλλα περιλαμβάνουν λουκάνικα, κέικ ψαριών κ.λπ.

Ετυμολογία

Το ντακ (닭) σημαίνει κοτόπουλο και το κότσι (꼬치) σημαίνει το φαγητό σε καλαμάκι ή καλαμάκια που χρησιμοποιούνται για μαγειρικές χρήσεις.
Τουρκική εισβολή στη Συρία (2019)

9 Οκτωβρίου 2019

Η επιχείρηση ξεκίνησε στις 9 Οκτωβρίου 2019, με τουρκικές αεροπορικές επιδρομές και ολμοβόλα να στοχεύουν τις κουρδικές πόλεις Τελ Αμπιάντ, Ρας αλ-Αΐν, Αΐν Ίσα και Καμισλί. Η έναρξη της εισβολής την ημέρα εκείνη θεωρείται συμβολική, διότι ήταν η 21η επέτειος από την απέλαση του Κούρδου ηγέτη Αμπντουλάχ Οτσαλάν από τη Συρία, το 1998, από την κυβέρνηση του Χαφέζ αλ-Άσαντ.
Ως απάντηση στο διασυνοριακό βομβαρδισμό, ο εκπρόσωπος των Συριακών Δημοκρατικών Δυνάμεων δήλωσε ότι η Τουρκία στοχεύει αμάχους πολίτες. Έξι ρουκέτες εκτοξεύθηκαν αργότερα προς την τουρκική πόλη Νίσιβις, ως απάντηση από το YPG, και δύο σύμφωνα με πληροφορίες χτύπησαν την τουρκική πόλη Τζεϊλανπινάρ. Οι Συριακές Δημοκρατικές Δυνάμεις ανακοίνωσαν, ακόμη, ότι θα σταματήσουν τις επιχειρήσεις κατά του Ισλαμικού Κράτους, επειδή είναι αδύνατο να διεξάγουν οποιαδήποτε επιχείρηση ενώ απειλούνται από ένα μεγάλο στράτευμα στα βόρεια σύνορα. Σύμφωνα με το Συριακό Παρατηρητήριο Ανθρωπίνων Δικαιωμάτων σκοτώθηκαν δύο Κούρδοι άμαχοι, οι οποίοι και ήταν τα πρώτα θύματα από τους τουρκικούς βομβαρδισμούς, ενώ χιλιάδες άνθρωποι εγκατέλειψαν τις εστίες τους για να γλυτώσουν από τις αεροπορικές επιδρομές.
17 Οκτωβρίου 2019
Με τις μάχες να μαίνονται ακόμα στην τουρκική ζώνη επιχειρήσεων, τους Κούρδους να αποκρούουν τις τουρκικές επιθέσεις και τα Συριακά Κυβερνητικά Στρατεύματα μαζί με ρωσικά να ελέγχουν το Κομπάνι και να αρχίζουν την προέλαση προς άλλες περιοχές, δημοσιεύεται η επιστολή του Αμερικάνου Προέδρου προς τον Πρόεδρο της Τουρκίας με την οποία τον καλούσε να βάλει τέλος στην αιματοχυσία και να διαπραγματευτεί με τους Κούρδους και τον Άσαντ. Η επιστολή από την προτροπή για Ειρήνη αποτελούσε και μια ευθεία απειλή κατά τις τουρκικής οικονομίας από τις ΗΠΑ. Ενώ αρχικά η Τουρκική Κυβέρνηση απέρριψε την επιστολή του Ντόναλντ Τραμπ, τελικά το βράδυ της 17ης Οκτωβρίου, ώρα Τουρκίας, συμφωνήθηκε εκεχειρία 120 ωρών ως πρώτο βήμα για τις ειρηνευτικές διαπραγματεύσεις.
Κωνσταντίνος Νάζης

Βιογραφία

Γεννήθηκε στα Νέα Βρασνά της Θεσσαλονίκη, όπου ζει μέχρι σήμερα. Το χόμπι του είναι η καλαθοσφαίριση. Σε ηλικία 15 ετών ήταν τραγουδιστής και έκαναν συναυλίες σε σχολεία. Έχει κάνει φωνητικά μαθήματα για 2 χρόνια και έμαθε κιθάρα μόνος του.

Καριέρα

Το 2016, έγινε γνωστός από το τραγούδι "Όταν πονάω το γλεντάω". Την ίδια χρονιά επίσης, κυκλοφόρησε τις επιτυχίες "Εγκεφαλικά", "Σε όλα ναι" και "Θέλω τα δικά σου τα φιλιά" με το τελευταίο να έχει πάνω από 8 εκατομμύρια προβολές στο YouTube, στα τέλη Δεκεμβρίου 2016.
Συμμετείχε και στο ελληνικό X-factor 2010-2011, όπου τερμάτισε 7ος.
Νόμος του Πάρκινσον

Ο νόμος του Πάρκινσον είναι ένα γνωμικό που λέει ότι «μια εργασία επεκτείνεται σε διάρκεια τόσο όσο που να γεμίσει το χρόνο που είναι διαθέσιμος για την ολοκλήρωσή της».
Εκφρασμένος από τον Cyril Northcote Parkinson ως μέρος της πρώτης φράσης του χιουμοριστικού δοκιμίου του που δημοσιεύτηκε στο The Economist το 1955, ανατυπώθηκε μαζί με άλλα δοκίμια στο βιβλίο Parkinson's Law: The Pursuit of Progress (London, John Murray, 1958). Συνέλαβε το γνωμικό από τη μεγάλη εμπειρία του στη British Civil Service.
Η σημερινή μορφή του νόμου δεν αυτή την οποία ο Πάρκινσον αναφέρει με αυτό το όνομα στο άρθρο, αλλά μια μαθηματική εξίσωση που περιγράφει το ρυθμό με τον οποίο οι γραφειοκρατίες επεκτείνονται με την πάροδο του χρόνου. Μεγάλο μέρος του δοκιμίου είναι αφιερωμένο σε μια περίληψη των δήθεν επιστημονικών παρατηρήσεων που υποστηρίζουν το νόμο, όπως είναι η αύξηση του αριθμού των εργαζομένων στο Υπουργείο Αποικιών, ενώ η υπερπόντια αυτοκρατορία της Μεγάλης Βρετανίας περιοριζόταν (που δείχνει ότι είχε το μεγαλύτερο αριθμό του προσωπικού του κατά τη συγχώνευσή του στο Υπουργείο Εξωτερικών λόγω της έλλειψης αποικιών για να διαχειριστεί). Εξηγεί αυτή η αύξηση από δύο δυνάμεις: (1) «Ο υπάλληλος θέλει να πολλαπλασιάσει τους υφισταμένους, και όχι ανταγωνιστές» και (2) «Οι υπάλληλοι δημιουργούν εργασία ο ένας για τον άλλον». Ο ίδιος επισημαίνει ότι ο αριθμός των απασχολουμένων σε μια γραφειοκρατία αυξήθηκε κατά 5-7% ανά έτος, «ανεξάρτητα από οποιαδήποτε μεταβολή στην ποσότητα του έργου (εφόσον υπάρχει) που έπρεπε να γίνει».
Το 1986, ο Αλεσάντρο Νάττα παραπονέθηκε για την διόγκωση της γραφειοκρατίας στην Ιταλία. Ο Μιχαήλ Γκορμπατσόφ απάντησε ότι «νόμος του Πάρκινσον λειτουργεί παντού».

Συνακόλουθα

Η πρώτη αναφορά έννοια του νόμου έχει κυριαρχήσει, και έχει αναπτύξει πολλά συνακόλουθα, το πιο γνωστό είναι το επιστέγασμα Stock–Sanford για το νόμο του Πάρκινσον:
Αν περιμένετε μέχρι την τελευταία στιγμή, αυτό διαρκεί μόνο ένα λεπτό για να γίνει.
Άλλα συνακόλουθα περιλαμβάνουν την απόρροια του Horstman για το νόμο του Πάρκινσον:
Η δουλειά εκτείνεται ώστε να συμβαδίζει με το χρόνο που δίνουμε για αυτή.
καθώς και των παρεπόμενων που σχετίζονται με ηλεκτρονικούς υπολογιστές, όπως:
Τα δεδομένα πληθαίνουν όσο για να γεμίσουν το διαθέσιμο χώρο για αποθήκευση.

Γενίκευση

Ο νόμος θα μπορούσε να γενικευθεί περαιτέρω ως:
Η ζήτηση για ένα πόρο τείνει να επεκταθεί τόσο ώστε να ισούται με την προσφορά του πόρου.
Συχνά προστίθεται μια επέκταση:
Το αντίθετο δεν είναι αληθές.
Αυτή η γενίκευση έχει γίνει πολύ παρόμοια με την οικονομικό νόμος της ζήτησης: όσο χαμηλότερη είναι η τιμή μιας υπηρεσίας ή προϊόντος, τόσο μεγαλύτερη είναι η ποσότητα που ζητείται.
Μερικοί ορίζουν το νόμο σε σχέση με το χρόνο, όπως:
Το χρονικό διάστημα που έχει κανείς για να εκτελέσει μια εργασία είναι το χρονικό διάστημα που θα χρειαστεί για να ολοκληρωθεί η εργασία.
Χεράτ

Ιστορία

Εκ του γεγονότος ότι η πόλη αυτή βρίσκεται ακριβώς πάνω στον αρχαίο δρόμο της Μέσης Ανατολής προς το Πακιστάν, την Κίνα και την Ινδία, η ιστορία της είναι μεγάλη. Ακόμη και οι σημερινοί δρόμοι που συνδέουν τη Χεράτ με το Ιράν, το Τουρκμενιστάν και τις άλλες μεγάλες πόλεις του Αφγανιστάν εξακολουθούν να θεωρούνται στρατηγικής σημασίας. 
Το πότε ακριβώς κτίσθηκε η πόλη δεν είναι γνωστό. Από την περίοδο των Μήδων, (6ος αιώνας π.Χ.), η όλη περιοχή λεγόταν Αρία και αποτελούσε σημαντικό τμήμα της αυτοκρατορίας τους. Επί βασιλείας των Αχαιμενιδών (550 - 350 π.Χ.) η περιοχή λεγόταν στα αρχαία περσικά Χαράιβα ή Χερέιβα, ενώ στην ελληνική κλασσική περίοδο αποτελούσε σατραπεία της Αρείας. Στην Ζωροάστρια αβέστα αναφέρεται ως Χαρόιβα ή Χαροΐβα.

Ο Ηρόδοτος φέρεται ν΄ αποκαλούσε τη Χεράτ "αρτοκάλαθο της Ασίας". Την ίδρυσε ο Μεγάλο Αλέξανδρο το 330 π.Χ., όταν επιστρέφοντας τάχιστα από τη Βακτριανή επιτέθηκε στον σατράπη Σατιβαρζάνη και τον έτρεψε σε φυγή. Ο τελευταίος άφησε την έδρα του Αρτακόανα στο έλεος των Ελλήνων. Τότε ο Έλληνας βασιλιάς έκτισε δίπλα στην παλαιά περσική έδρα τη νέα του πόλη Αλεξάνδρεια (Αλεξάνδρεια Αρείας), πάνω στον ποταμό Ώχο ή Άρειο, στο καταλληλότερο σημείο τής εκεί σχηματιζομένης κοιλάδας. Τότε κτίσθηκε και η ακρόπολή της. Yπάρχει ακόμη και σήμερα η ακρόπολη του Μεγάλου Αλεξάνδρου (Κάλα Ικτιαρουντίν) με πολλές τροποποιήσεις. Αργότερα η πόλη περιήλθε στην εξουσία του Σελεύκου που την επανίδρυσε με το νέο της όνομα Αντιόχεια. Νέοι Έλληνες άποικοι εγκαταστάθηκαν στην Αρεία. Αργότερα κατά το 209 π.Χ. η σελευκιδική στρατιά του Αντιόχου Γ΄ συνέτριψε σε μάχη κοντά στην πόλη τον στρατό του Ευθυδήμου. Στην συνέχεια οι Πάρθοι απέσπασαν την πόλη από τους Σελευκίδες το 167 π.Χ. Κατόπιν αποτέλεσε τμήμα της αυτοκρατορίας των Σελευκιδών και το 167 π.Χ. κατέληξε τμήμα του Βασιλείου των Πάρθων.
Περί τον 7ο αιώνα η περιοχή καταλήφθηκε από τους Άραβες οπότε και άρχισε ο εξισλαμισμός της περιοχής. Το 1040 καταλήφθηκε από τους Σελτζούκους Τούρκους. Το 1221 ακολούθησαν οι Μογγόλοι για να καταλήξει τελικά στους Πέρσες. Μετά από σειρά πολέμων μεταξύ Αφγανών (Παστούν), Περσών και Τατζίκων, από το 1800 και μετά, πέρασε τελικά στο Βασίλειο του Αφγανιστάν.